ทีวีดิจิตอลจ่ายค่าประมูลงวด 3 ไม่ครบ 5 ช่องขอรอคำตัดสินศาล
5 ช่องทีวีดิจิตอลไม่จ่ายค่าประมูลงวด 3 เนื่องจากขอรอผลตัดสินจากศาลปกครอง นัดไต่สวน 27 พ.ค.นี้ ขณะที่ 17 ช่อง พาเหรดจ่ายแล้ว รวมเงิน 6,489 ล้านบาท ฐากร พร้อมนำเงินส่งรัฐ และเตรียมทำหนังสือทวงเงิน 5 ช่องให้มาชำระ และต้องคิดค่าปรับเป็นรายวัน,นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า เมื่อวันที่ 23 พ.ค.ที่ผ่านมา ถือเป็นวันครบกำหนดการชำระเงินค่าประมูลทีวีดิจิตอลงวดที่ 3 วงเงินราว 8,653 ล้านบาท โดยตลอดทั้งวันนับตั้งแต่เวลา 08.30-16.30 น. มีผู้รับใบอนุญาตทีวีดิจิตอลทยอยนำเงินมาชำระประมูลงวดที่ 3 รวม 17 ช่อง คิดเป็นเงิน 6,489 ล้านบาท ส่วนที่เหลืออีก 5 ช่อง ไม่มาชำระตามกำหนด คิดเป็นเงิน 2,323 ล้านบาท ซึ่งยังไม่นับรวมช่อง 15 โลก้า และช่อง 17 ไทยทีวี ของบริษัท ไทยทีวี จำกัด ที่ถูก กสทช.สั่งพักใบอนุญาตไปก่อนหน้านี้,ทั้งนี้ หลังจาก กสทช.ได้รับเงินเป็นที่เรียบร้อย ก็จะนำรายได้ดังกล่าวส่งเป็นรายได้แผ่นดิน ส่วนรายใดที่ไม่นำเงินมาชำระตามกำหนดภายใน 2 สัปดาห์ข้างหน้า ทาง กสทช.จะทำหนังสือทวงถามไปยังผู้รับใบอนุญาตที่ไม่นำเงินมาชำระค่าประมูล ซึ่งจะต้องถูกปรับเป็นรายวันตามเงื่อนไขใบอนุญาตจนกว่าจะมาชำระเงินค่าประมูล ได้แก่ ช่อง 20 บริษัท ไบรท์ ทีวี จำกัด, ช่อง 25 บริษัท จีเอ็มเอ็ม แชนแนล จำกัด, ช่อง 31 บริษัท จีเอ็มเอ็ม วันทีวี จำกัด, ช่อง 32 บริษัท ทริปเปิล วี บรอดคาสท์ จำกัด หรือไทยรัฐทีวี และช่อง 36 บริษัท บางกอกมีเดีย แอนด์ บรอดคาสติ้ง จำกัด หรือพีพีทีวี,สำหรับผู้รับใบอนุญาตทีวีดิจิตอลที่ทยอยมาชำระเงินตั้งแต่สัปดาห์ที่ผ่านมา และตลอดวันที่ 23 พ.ค.ที่ผ่านมา โดยเรียงลำดับตามวันเวลาที่มาชำระ เริ่มจากช่อง 35 บริษัท กรุงเทพ โทรทัศน์วิทยุ จำกัด หรือช่อง 7 ได้มาชำระเงินรวมภาษีมูลค่าเพิ่ม (แวต) 559 ล้านบาท ช่อง 29 บริษัท โมโน บรอดคาซท์ จำกัด วงเงิน 440 ล้านบาท ช่อง 13 ช่อง 28 เอสดี ช่อง 33 เอชดี ของบริษัท บีอีซี-มัลติมีเดีย จำกัด รวม 1,168 ล้านบาท ช่อง 27 บริษัท อาร์เอส เทเลวิชั่น จำกัด 444 ล้านบาท ช่อง 23 บริษัท ไทย บรอดคาส ติ้ง จำกัด หรือเวิร์คพอยท์ทีวี 463 ล้านบาท ช่อง 26 บริษัท แบงคอก บิสสิเนส บรอดแคสติ้งจำกัด หรือช่องนาว 430 ล้านบาท ช่อง 22 บริษัท เอ็นบีซี เน็กซ์ จำกัด หรือช่องเนชั่น 263 ล้านบาท ช่อง 34 บริษัท อมรินทร์ เทเลวิชั่น จำกัด 549 ล้านบาท ช่อง 19 บริษัท สปริงนิวส์ เทเลวิชั่น จำกัด 258 ล้านบาท ช่อง 20 บริษัท วอยซ์ ทีวี จำกัด บริษัท ดีเอ็น บรอดคาสท์ จำกัด หรือนิวส์ ทีวี 257 ล้านบาท,นายวัชร วัชรพล ประธานกรรมการบริหาร บริษัท ทริปเปิล วี บรอดคาสท์ จำกัด เจ้าของสถานี โทรทัศน์ไทยรัฐทีวี กล่าวว่า ไทยรัฐทีวีมีความพร้อมที่จะชำระเงินในงวดที่ 3 โดยได้เตรียมพร้อมไว้หมดแล้ว แต่ก่อนไปชำระเงินได้รับหนังสือแจ้งจากศาลปกครองถึงกำหนดนัดไต่สวน กรณีที่ไทยรัฐทีวี และผู้ประกอบการบางช่อง ยื่นคำร้องต่อศาลขอให้ไต่สวนฉุกเฉินให้การคุ้มครองชั่วคราว ผ่อนผันการชำระเงินงวด 3 ไปก่อน โดยกำหนดไต่สวนจะมีขึ้นในวันที่ 27 พ.ค. จึงเห็นว่าควรรอคำตัดสินของศาลให้เป็นที่สิ้นสุดก่อน จากนั้นไม่ว่าศาลจะมีคำสั่งอย่างไร ไทยรัฐทีวีก็พร้อมที่จะปฏิบัติตาม โดยหากศาลไม่คุ้มครอง ก็ต้องเข้าไปจ่ายเงินทันที และยินยอมจ่ายค่าปรับกรณีชำระล่าช้า โดยไม่บิดพลิ้วด้วย,ผู้สื่อข่าวรายงานว่า ผู้รับใบอนุญาตทีวีดิจิตอล 5 ช่อง ที่ไม่นำเงินมาชำระค่าประมูลนั้น ได้ยื่นฟ้องศาลปกครอง จึงต้องการรอคำตัดสินของศาลปกครอง โดยทั้ง 5 ช่องจาก 8 ช่อง ได้ยื่นฟ้อง กสทช.ต่อศาลปกครองไปก่อนหน้านี้ และอยู่ระหว่างการพิจารณาคดีของศาลปกครอง ซึ่งศาลได้นัดไต่สวนคดีในวันที่ 27 พ.ค.นี้,ทั้งนี้ ผู้รับใบอนุญาตทีวีดิจิตอล 8 ช่องประกอบด้วย ช่องวัน, ช่องพีพีทีวี, ช่องไทยรัฐทีวี ช่องจีเอ็มเอ็ม, ไบรท์ทีวี, เนชั่น, นาว, สปริงนิวส์ ได้ออกแถลงการณ์จุดยืนว่าพร้อมปฏิบัติตามกฎหมายและกฎระเบียบที่เกี่ยวข้อง และพร้อมจะชำระค่าประมูล โดย 5 ช่อง ขอรอคำสั่งศาลก่อน ส่วนช่อง เนชั่น ช่องนาว และช่องสปริงนิวส์ แม้จะจ่ายไปก่อนแล้วก็ตาม แต่ขอสงวนสิทธิการฟ้องเช่นกัน.
5 ช่องทีวีดิจิตอลไม่จ่ายค่าประมูลงวด 3 เนื่องจากขอรอผลตัดสินจากศาลปกครอง นัดไต่สวน 27 พ.ค.นี้ ขณะที่ 17 ช่อง พาเหรดจ่ายแล้ว รวมเงิน 6,489 ล้านบาท ฐากร พร้อมนำเงินส่งรัฐ และเตรียมทำหนังสือทวงเงิน 5 ช่องให้มาชำระ
ทีวีดิจิตอล,ค่าประมูลงวด 3,ค่าประมูลทีวีดิจิตอล,ศาลปกครอง,ฐากร ตัณฑสิทธิ์,กสทช.,ช่องวัน,ช่องพีพีทีวี,ช่องไทยรัฐทีวี,ช่องจีเอ็มเอ็ม,ไบรท์ทีวี,เนชั่น,นาว,สปริงนิวส์,วัชร วัชรพล,ข่าว,ข่าวเศรษฐกิจ,ไทยรัฐออนไลน์,ไทยรัฐฉบับพิมพ์,ไทยรัฐ,หนังสือพิมพ์ไทยรัฐ,thairath